b'\n_START_ARTICLE_\nKarelas Gotas\n_START_PARAGRAPH_\nKarelas Gotas (Karel Gott, 1939 m. liepos 14 d. Pilzene \xe2\x80\x93 2019 m. spalio 1 d. Prahoje) \xe2\x80\x93 \xc5\xbeymus \xc4\x8dek\xc5\xb3 dainininkas._NEWLINE_Vienas i\xc5\xa1 garsiausi\xc5\xb3 \xc4\x8cekijos populiariosios muzikos atlik\xc4\x97j\xc5\xb3.\n_START_SECTION_\nBiografija\n_START_PARAGRAPH_\nGim\xc4\x97 Pilzene 1939 m. liepos 14 d._NEWLINE_Jaunyst\xc4\x97je dirbo tramvaj\xc5\xb3 elektromonteriu bei dainuodavo kavin\xc4\x97se ir \xc5\xa1oki\xc5\xb3 klubuose._NEWLINE_1958 m. meg\xc4\x97ji\xc5\xa1kos dainos konkurse gavo pirm\xc4\x85j\xc4\xaf apdovanojim\xc4\x85._NEWLINE_Nuo 1960 m. apsisprend\xc4\x99s imtis dainininko karjeros i\xc5\xa1\xc4\x97jo i\xc5\xa1 darbo tramvaj\xc5\xb3 gamykloje bei \xc4\xafstojo \xc4\xaf operos dainavimo specialyb\xc4\x99 Prahos konservatorijoje._NEWLINE_1963 m. Karelo Goto teatro spektaklyje atliekama daina \xe2\x80\x9eO\xc4\x8di sn\xc4\x9bhem zav\xc3\xa1t\xc3\xa9\xe2\x80\x9c tapo populiariausia \xc4\x8cekijoje._NEWLINE_1967 m. i\xc5\xa1vyko \xc4\xaf gastroles \xc4\xaf Las Vegas, JAV._NEWLINE_Gr\xc4\xaf\xc5\xbeo pasis\xc4\x97m\xc4\x99s vertingos patirties ir kelet\xc4\x85 met\xc5\xb3 tapo vis populiaresnis visoje Europoje._NEWLINE_1968 m. Prahos pavasario sukilimo metu bendradarbiavo su komunistiniu re\xc5\xbeimu. Gali b\xc5\xabti, kad d\xc4\x97l to jo plok\xc5\xa1teles buvo galima \xc4\xafsigyti ir Taryb\xc5\xb3 S\xc4\x85jungoje._NEWLINE_Buvo kritikuojamas u\xc5\xbe toki\xc4\x85 politin\xc4\x99 pozicij\xc4\x85, ta\xc4\x8diau taip pat yra pasteb\xc4\x97ti atvejai, kai jis pasirinkdamas repertuar\xc4\x85 palaik\xc4\x97 disidentus._NEWLINE_Suk\xc5\xabr\xc4\x97 dain\xc4\x85 animaciniam serialui Bit\xc4\x97 Maja, pastatytam 1975 m. pagal Waldemar Bonsels (1880\xe2\x80\x931952) knyg\xc4\x85. Apie 1980 m. \xc5\xa1ie filmai buvo rodomi sekmadienio vakarais per Lenkijos televizij\xc4\x85, kuri buvo matoma pietvakari\xc5\xb3 Lietuvoje iki Kauno. _NEWLINE_Karelo Goto karjeros vir\xc5\xa1\xc5\xabn\xc4\x97 buvo 1970\xe2\x80\x931980 metai, kai jis nuolat u\xc5\xbeimdavo pirm\xc4\x85sias vietas konkursuose \xc4\x8cekijoje, gastroliavo Europoje, Amerikoje, Azijoje, tur\xc4\x97jo savo televizijos laid\xc4\x85._NEWLINE_1989 m. \xe2\x80\x9eAksomin\xc4\x97s revoliucijos\xe2\x80\x9c metu dalyvavo koncerte prie\xc5\xa1 komunistin\xc4\xaf re\xc5\xbeim\xc4\x85._NEWLINE_1990 m. paskelb\xc4\x97 apie savo muzikin\xc4\x97s karjeros pabaig\xc4\x85, ta\xc4\x8diau gr\xc4\xaf\xc5\xbeo \xc4\xaf scen\xc4\x85 ir jo diskai u\xc5\xbe\xc4\x97m\xc4\x97 pirm\xc4\x85sias vietas pagal pardavimus \xc4\x8cekijoje 1992, 1995 ir 1997 m._NEWLINE_2006 m. jau trisde\xc5\xa1imtantr\xc4\x85 kart\xc4\x85 laim\xc4\x97jo kasmetiniame \xc4\x8cekijos populiariosios muzikos konkurse._NEWLINE_2019 rugs\xc4\x97jo 12 d. socialiniuose tinkluose paskelb\xc4\x97 apie tai, jog serga leukemija. 2019 m. spalio 1 d. mir\xc4\x97 savo namuose Prahoje.'